“โอเปกพลัส” เคาะเพิ่มกำลังผลิตเดือนก.ย. 100,000 บาร์เรล/วัน
ที่ประชุม “โอเปกพลัส” มีมติเพิ่มกำลังการผลิตเพียง 100,000 บาร์เรล/วัน ในเดือนก.ย. ถือว่าต่ำมากเมื่อเทียบกับช่วงเดือนก.ค.-ส.ค.65
ที่ประชุม “โอเปกพลัส” มีมติเพิ่มกำลังการผลิตเพียง 100,000 บาร์เรล/วัน ในเดือนก.ย.
3 ส.ค. 2565

กลุ่มประเทศผู้ส่งออกน้ำมัน (โอเปก) และชาติพันธมิตร หรือ โอเปกพลัส ได้เสร็จสิ้นการประชุมในวันนี้แล้ว โดยที่ประชุมมีมติเพิ่มกำลังการผลิตเพียง 100,000 บาร์เรล/วันในเดือนก.ย.
ทั้งนี้การเพิ่มกำลังการผลิตดังกล่าวถือว่าต่ำมากเมื่อเทียบกับการเพิ่มกำลังการผลิต 648,000 บาร์เรล/วันในเดือนก.ค.และส.ค. ขณะที่เดือนมิ.ย.มีการเพิ่มกำลังการผลิต 432,000 บาร์เรล/วัน
ขณะที่ก่อนหน้านี้แหล่งข่าวระบุว่า โอเปกจะคงกำลังการผลิตในเดือนก.ย. หรืออาจปรับขึ้นเล็กน้อยจากเดือนส.ค.
โดยทางด้านคาซัคสถาน ซึ่งเป็นสมาชิกรายหนึ่งในโอเปกพลัส ระบุว่า โอเปกพลัสควรปรับเพิ่มกำลังการผลิตเพื่อหลีกเลี่ยงภาวะร้อนแรงเกินไปในตลาดน้ำมัน
“เรามักพูดว่าราคาที่โอเปกพลัสต้องการอยู่ที่ระดับ 60-80 ดอลลาร์/บาร์เรล แต่ตอนนี้ราคาอยู่ที่ 100 ดอลลาร์ ดังนั้นเราจึงควรเพิ่มการผลิตเพื่อไม่ให้ตลาดอยู่ในภาวะร้อนแรงเกินไป” นายโบลัต อัคชูลาคอฟ รัฐมนตรีน้ำมันคาซัคสถานกล่าว
 